昔事文皇帝三十二韻
作者：杜牧
朝代：唐

paragraphs: 昔事文皇帝，叨官在諫垣。
奏章爲得地，齚齒負明恩。
金虎知難動，毛釐亦恥言。
掩頭雖欲吐，到口却成吞。
照膽常懸鏡，窺天自戴盆。
周鐘既窕槬，黥陣亦瘢痕。
鳳闕觚稜影，仙盤曉日暾。
雨晴文石滑，風暖戟衣翻。
每慮號無告，長憂駭不存。
隨行唯跼蹐，出語但寒暄。
宮省咽喉任，戈矛羽衛屯。
光塵皆影附，車馬定西奔。
億萬持衡價，錙銖挾契論。
堆時過北斗，積處滿西園。
接櫂隋河溢，連蹄蜀棧刓。
漉空滄海水，搜盡卓王孫。
鬬巧猴雕刺，誇趫索挂跟。
狐威假白額，梟嘯得黃昏。
馥馥芝蘭圃，森森枳棘藩。
吠聲嗾國猘，公議怯膺門。
竄逐諸丞相，蒼茫遠帝閽。
一名爲吉士，誰免弔湘魂。
間世英明主，中興道德尊。
崑岡憐積火，河漢注清源。
川口隄防決，陰車鬼怪掀。
重雲開朗照，九地雪幽冤。
我實剛腸者，形甘短褐髠。
曾經觸蠆尾，猶得凭熊軒。
杜若芳洲翠，嚴光釣瀨喧。
溪山侵越角，封壤盡吳根。
客恨縈春細，鄉愁壓思繁。
祝堯千萬壽，再拜揖餘罇。